Gandia homenatja a Josep Rausell i rep les escultures de Joan Martorell i Panxa Verda
03 juliol 2021

## Gandia homenatja a Josep Rausell i rep les escultures de Joan Martorell i Panxa Verda03 juliol 2021Última actualització: 03 juliol 2021

![](../gestion/img/2a4cbba937361aa7992b5ca2edb31762135bd808fad576d1a58499d6281acdeb.jpg)  
  

Gandia va acollir ahir l'acte d'homenatge i acceptació de les peces escultòriques donades pel professor Josep Rausell Sanchis celebrat a la Casa de la Marquesa.

Un acte que va ser presidit per l'alcaldessa de Gandia i que va comptar amb l'assistència de portaveus i regidors de l'Ajuntament de Gandia; Emili Ripoll, president de la Junta Major de la Setmana Santa i representants de diferents germandats; Directius i professors de l'IES Ausiàs March i del col·legi Sant Francesc de Borja; a més d'altres col·lectius i exalumnes de professor.

L'homenatge va ser conduït per Ruth Palonés i va comptar amb les intervencions d'Enrique Bofí, Emili Selfa i Miguel Ángel Moncho qui van parlar sobre la figura de Rausell. A més, el guitarrista David López va interpretar peces musicals.

Posteriorment, Diana Morant es va dirigir als presents i va recordar que les peces donades representen a l'autor del 'Tirant lo Blanc': Joanot Martorell, i al guitarrista de Beniopa: Salvador García "Panxa Verda". Una donació que ha estat agraïda per la primera autoritat municipal qui ha afirmat que "la feina de Josep Rausell és un d'aquells treballs que deixen marca i queden per sempre, ja que s'ha convertit en una de les icones i símbols més coneguts de la ciutat. Hem d'agrair la seua tasca com escultor amb la seua escultura d'Ausiàs March situada prop de l'estació però també com a professor de dibuix, contribuint a fomentar l'art a Gandia".

Sobre la seua faceta de professor, Morant ha destacat que el 1956, va ser destinat a l'institut Ausiàs March, "un centre educatiu on va poder desenvolupar la seua activitat creadora basada en la llibertat de moviments i plans, la flexibilitat, la proporció i la idealització durant més de 25 anys".

Pel que fa a les donacions, la primera autoritat municipal ha declarat que tant Joanot Martorell i Salvador García són indiscutiblement "senyes d'identitat de la nostra ciutat. S'han convertit personatges identitaris de Gandia i de la barriada de Beniopa per l'exemple que van donar durant la seua vida".

L'alcaldessa també va posar en valor els vincles de l'autor amb la Setmana Santa. Un fet corroborat per la presència de representants de la Junta Major i de diverses Germandats com la del Crist de la Bona Mort o la Germanor del Sepulcre.

"Hui, aquí, Josep Rausell, s'ha pogut retrobar amb un grapat de bons amics i exalumnes de l'Ausiàs March, que li han preparat amb molta cura, afecte i estima aquest acte" i afegia que "Gandia accepta gustosament la donació d'un escultor que ha compaginat la docència, l'art d'esculpir i haver portat el nom de Gandia fora del territori valencià. Gràcies per tot, mestre Rausell".

Per la seua banda, Josep Rausell va voler mostrar el seu agraïment amb Gandia i al consistori per la seua acollida i afecte i per haver acceptat les dues peces escultòriques.